Apstiprināti 2022.gada 9.maijā

Portfeļgarantiju programmas kredītiestāžu

pieteikšanās dokumentācijas izstrādes un

vērtēšanas komisijas sēdē

# Portfeļgarantiju programmas kredītiestāžu atlases trešās kārtas

# NOTEIKUMI

**I Vispārīgā informācija**

1. Pieteikšanās portfeļgarantiju programmai (turpmāk – Programma) notiek saskaņā ar 2017.gada 5.septembra Ministru kabineta noteikumiem nr. 537 “[Noteikumi par portfeļgarantijām sīko (mikro), mazo un vidējo komersantu kreditēšanas veicināšanai](https://likumi.lv/ta/id/293402-noteikumi-par-portfelgarantijam-siko-mikro-mazo-un-videjo-saimnieciskas-darbibas-veiceju--juridisko-personu--kreditesanas-veicinasanai)” (turpmāk – MK noteikumi nr. 537).
2. Pieteikumu dalībai Programmā var iesniegt kredītiestāde (t.sk. tās filiāle), kredītiestādes meitas sabiedrība (vai šo personu apvienība), kura reģistrēta Latvijā un ir tiesīga sniegt finanšu pakalpojumus Latvijā (turpmāk – Pretendents).
3. Pieteikšanos Programmai un iesniegto pieteikumu izvērtēšanu organizē akciju sabiedrība „Attīstības finanšu institūcija Altum” (turpmāk – ALTUM), reģ.nr.50103744891, adrese: Doma laukums 4, Rīga, LV-1050, tālrunis +371 6777 4010, altum@altum.lv.
4. ALTUM kontaktpersona, kura ir pilnvarota sniegt paskaidrojumus par šiem noteikumiem un saņemt Pretendentu pieteikumus: Gatis Sniedziņš, e-pasts gatis.sniedzins@altum.lv, tālr. +371 26548006.
5. ALTUM izsludina pieteikšanos Programmā ALTUM tīmekļvietnē [https://www.altum.lv](https://www.altum.lv/lv/par-altum/iepirkumi-un-izsoles/), sadaļā Par Altum/Iepirkumi un izsoles/Izsoles, kā arī informē kredītiestādes par iespēju pieteikties finansējumam ar Latvijas Finanšu nozares asociācijas starpniecību. ALTUM var publiskot informāciju par pieteikšanos Programmai plašsaziņas līdzekļos.
6. Piesakoties dalībai Programmā, Pretendents iesniedz aizpildītu pieteikumu (pielikums nr.1). Pretendents norāda, vai pieteikums satur informācijas sadaļas, kas ir konfidenciālas.
7. Katrs pretendents drīkst iesniegt vienu pieteikumu, sagatavojot to, latviešu vai angļu valodā.
8. Pieteikuma dokumentus noformē elektroniskā dokumenta formā, atbilstoši šo noteikumu prasībām un paraksta ar drošu elektronisko parakstu un laika zīmogu. Pieteikuma dokumentus paraksta persona ar Pretendenta pārstāvības tiesībām vai speciāli pilnvarots pārstāvis.
9. Pieteikuma dokumentiem jābūt skaidri salasāmiem, lai izvairītos no jebkādiem pārpratumiem. Vārdiem un skaitļiem jābūt bez iestarpinājumiem vai labojumiem. Ja pastāvēs pretrunas starp skaitlisko vērtību apzīmējumiem ar vārdiem un skaitļiem, noteicošais būs apzīmējums ar vārdiem.
10. Pretendents var pieprasīt papildu informāciju par noteikumiem un iesniedzamo informāciju, nosūtot to uz 4.punktā norādīto kontaktpersonas e-pasta adresi.
11. Pretendents iesniedz pieteikumu, nosūtot to uz noteikumu 4.punktā norādīto kontaktpersonas e-pasta adresi ne vēlāk kā **līdz 2022.gada 6.jūnija plkst.17.00;**
12. Ja līdz 11.punktā noteiktajam termiņam pieteikumus ir iesniegušas mazāk kā četras kredītiestādes, ALTUM var pagarināt pieteikumu pieņemšanas termiņu.
13. Portfeļgarantiju programmas kredītiestāžu pieteikšanās dokumentācijas izstrādes un vērtēšanas komisija (izveidota ar ALTUM 2022.gada 23.februāra valdes lēmumu (valdes sēdes protokols Nr.15), turpmāk - ALTUM komisija) pieteikumus vērtē neatkarīgi no iesniegto pieteikumu skaita.
14. Pretendents ir tiesīgs grozīt vai atsaukt iesniegto pieteikumu, rakstiski par to paziņojot ALTUM. Pieteikuma vērtēšanas laikā atbilstoši ALTUM uzdotajiem jautājumiem Pretendents var precizēt, papildināt, skaidrot, labot pieteikumu un veikt citas izmaiņas.
15. Visas izmaksas, kas saistītas ar pieteikuma sagatavošanu, Pretendents sedz no saviem līdzekļiem.
16. Iesniedzot pieteikumu, Pretendents apliecina, ka tas visā Programmas īstenošanas laikā ievēros MK noteikumu nr. 537 nosacījumus, kā arī Pretendenta pieteikumā norādīto.
17. ALTUM ir tiesības publiskot informāciju par atlases rezultātiem.

**II Informācija par atlases priekšmetu**

1. Portfeļgarantiju programmas mērķis ir veicināt finansējuma pieejamību komersantiem biznesa projektu īstenošanai un palielināt kredītiestāžu izsniegto aizdevumu apjomu tirgus nepilnību izvērtējumā norādītajās situācijās (kredītiestādes ierobežoti kreditē komersantus, kuriem ir nepietiekams nodrošinājums vai nepietiekama kredītvēsture). Portfeļgarantiju programmas mērķis ir mazināt kreditēšanas risku un veicināt finanšu pakalpojumu sniegšanu komersantiem saimnieciskās darbības uzsākšanai, jaunu projektu īstenošanai, jaunu tirgu apguvei, jaunu attīstības virzienu apguvei, kā arī citiem mērķiem, kas pamato finansējuma nepieciešamību saimnieciskās darbības uzsākšanai, paplašināšanai vai veicināšanai.
2. Atlases mērķis ir izvēlēties pretendentu, kas ievieš Portfeļgarantiju programmu atbilstoši MK noteikumiem nr.537, šiem atlases nosacījumiem un veido jaunu aizdevumu portfeli.
3. Programmas ietvaros pretendents sniedz komersantiem jaunus finanšu pakalpojumus (aizdevumi investīciju veikšanai un apgrozāmo līdzekļu finansēšanai, finanšu līzings) un veido jaunu aizdevumu portfeli.
4. Pretendents sniedz finanšu pakalpojumus komersantiem no Pretendenta līdzekļiem.
5. Pretendents iekļauj finanšu pakalpojumus portfelī divus gadus no līguma noslēgšanas ar ALTUM. ALTUM un Pretendents var vienoties par šā termiņa pagarināšanu, bet ne ilgāk kā par diviem gadiem.
6. Atbilstošie aizdevumu portfelī iekļautie finanšu pakalpojumi tiek garantēti līdz 80% (maksimālā garantijas likme 80%\*) saskaņā ar pretendenta kreditēšanas stratēģijā norādīto. Pretendenta kredītrisks jebkurā gadījumā nav mazāks par 20%\* no finanšu pakalpojuma summas saskaņā ar *pari passu* principu.
7. Ierobežotās garantijas likme (*cap rate*) nepārsniedz 17.5%\* no garantiju portfeļa.
8. Maksimālā summa, ko Sabiedrība izmaksā pretendentam par garantijas gadījumu, nepārsniedz tā brīža garantiju portfeļa ierobežotās garantijas summu (*cap amount*).
9. Garantijas likmi un ierobežotās garantijas likmi pretendents pamato kreditēšanas stratēģijā (pielikums nr.1) atbilstoši pretendenta vēsturiskajiem aizdevumu portfeļa rādītājiem (zaudējumi un atgūtās summas), plānotajiem aizdevumu portfelī iekļaujamajiem finanšu pakalpojumu zaudējumiem, atgūstamajām summām un citai atbilstošai informācijai.
10. Visas Portfeļgarantiju programmas finansiālās priekšrocības\*[[1]](#footnote-1) pretendenti pilnībā nodod komersantiem samazinātas finanšu pakalpojumu procentu likmes veidā. Iesniedzot pieteikumu, pretendents kreditēšanas stratēģijā (pielikums nr.1) ar finanšu pakalpojumu procentu likmes noteikšanas metodiku vai citiem iekšējiem normatīvajiem aktiem pamato finansiālo priekšrocību nodošanu komersantiem. Ja pretendents nenodod visas Portfeļgarantiju programmas finansiālās priekšrocības komersantiem, valsts atbalsts iespējams pretendenta līmenī, un pretendenta pienākums ir izslēgt šādus darījumus no portfeļa un finansiālās priekšrocības atmaksāt Sabiedrībai.

**III Programmas ieviešanas nosacījumi**

1. Programmas ietvaros tiek sniegts *de minimis* atbalsts saskaņā ar Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (Eiropas Savienības Oficiālais Vēstnesis, 2013. gada 24. decembris, Nr. L 352) (turpmāk – Komisijas regula Nr. 1407/2013).
2. Programmas ieviešanā ir piemērojami šādi tiesību akti:
   1. Komisijas regula Nr. 1407/2013;
   2. MK noteikumi nr. 537;
   3. Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr. 651/2014) (Eiropas Savienības Oficiālais Vēstnesis, 2014. gada 26. jūnijs, Nr. L 187), 1. pielikumā noteiktā mikrouzņēmumu, mazo un vidējo uzņēmumu definīcija[[2]](#footnote-2);
   4. Komisijas 2014.gada 11.septembra īstenošanas Regula (ES) Nr.964/2014, kurā izklāstīti noteikumi par Eiropas Parlamenta un padomes Regulas (ES) Nr.1303/2013 piemērošanu attiecībā uz standarta noteikumiem un nosacījumiem par finanšu instrumentiem (turpmāk – Regula Nr.964/2014), ciktāl tā attiecas uz valsts atbalsta jautājumiem un programmas nosacījumiem.
3. ALTUM var paplašināt finanšu pakalpojumu veidu un apjomu, ja ALTUM šiem mērķiem pieejams finansējums no Eiropas Savienības fondiem, starptautiskām finanšu institūcijām, valsts budžeta vai citiem resursiem vai tiek veikti grozījumi MK noteikumos nr. 537. Šādā gadījumā Programmas īstenošanas nosacījumi var tikt precizēti atbilstoši minētā finansējuma saņemšanas nosacījumiem.
4. Garantijas prēmija ir vienreizēja maksa no garantijas segtās finanšu pakalpojumu summas:
   1. finanšu pakalpojumiem ar termiņu līdz diviem gadiem – 0,8 %;
   2. finanšu pakalpojumiem ar termiņu virs diviem gadiem – 1,42 %;
   3. pagarinot finanšu pakalpojuma darbības termiņu ar Sabiedrības garantiju, ievērojot MK noteikumu nr.537 nosacījumus, atkārtoti tiek maksāta vienreizēja prēmija, ievērojot atlases noteikumu 31.1. un 31.2.punktu.
5. Ja piemērojams, tad garantijas maksu aizdevuma saņēmējs maksā kredītiestādei, bet kredītiestāde garantijas maksu maksā ALTUM.
6. Pretendents maksā ALTUM garantijas prēmiju par katru aizdevumu portfelī iekļauto finanšu pakalpojumu vai tā darbības termiņa pagarinājumu, ja vienlaikus tiek pagarināts garantijas darbības termiņš. Saskaņā ar Pretendenta pieteikumā norādīto Pretendents var pieprasīt kompensēt garantijas prēmiju komersantam.
7. Garantija sedz neatmaksāto finanšu pakalpojuma pamatsummas daļu par Pretendenta aizdevumu portfelī iekļautajiem jauniem finanšu pakalpojumiem, kas piešķirti un izsniegti atbilstoši MK noteikumu nr. 537 nosacījumiem, ņemot vērā Pretendenta pieteikumā norādīto, kā arī nepārsniedzot ierobežoto garantijas summu (*cap*) un ierobežoto garantijas likmi (*cap rate* 17,5%).
8. Īstenojot Programmu, Pretendents īsteno konsekventu finanšu pakalpojumu sniegšanas politiku\*, aizdevumu portfeli veidojot atbilstoši līdzšinējai Pretendenta kredītpolitikai,nodrošinot finanšu vadības sistēmas atbilstību drošas finanšu vadības standartiem un nozares labajai praksei, nodrošinot portfeļa pārvaldību un portfeļa riska diversifikāciju atbilstoši nozares standartiem un praksei, kā arī ievēro kredītpolitikas nosacījumus par saimnieciskās darbības veicēju līgumpārkāpumiem vai maksājuma kavējumiem *(default in respect to loan)* attiecībā uz citiem aizdevumiem kredītiestādē vai citās kredītiestādēs [[3]](#footnote-3).
9. Garantiju piešķiršana aizdevumiem notiek automātiski pēc tam, kad ALTUM ir saņēmis Pretendenta informāciju par finanšu pakalpojuma piešķiršanu ar Programmas garantiju. Garantija ir spēkā no dienas, kad Pretendents ir noslēdzis līgumu par finanšu pakalpojumu, ievērojot MK noteikumu nr. 537 nosacījumus.
10. ALTUM, izmantojot Pretendenta sniegtās atskaites par garantiju portfeli un informāciju un Latvijas Bankas Kredītu reģistra datus, pārbauda Programmas īstenošanu un garantiju piešķiršanu un izsniegšanu atbilstoši MK noteikumiem nr. 537 un noslēgtajam sadarbības līgumam ar kredītiestādi.
11. Dokumentus un informāciju saistībā ar garantiju piešķiršanu glabā Pretendents. ALTUM veic minētās informācijas pārbaudi izlases veidā, lai pārliecinātos par Pretendenta atbilstošu Programmas ieviešanu.
12. Pretendents nodrošina iespēju ALTUM veikt pārbaudes un sniedz informāciju par Programmas īstenošanas atbilstību MK noteikumiem nr. 537, Pretendenta pieteikumam, kā arī nodrošina iespēju ALTUM pārliecināties par Pretendenta iekšējās kontroles sistēmas atbilstību Programmas nosacījumu pārbaudei.
13. Pretendents ALTUM sniedz pārskatus par Programmas īstenošanu reizi mēnesī. ALTUM, vienojoties ar Pretendentu, ir tiesības mainīt pārskatu iesniegšanas termiņus un saturu.
14. Garantijas kompensācijas gadījumā Pretendents iesniedz ALTUM visu ar garantijas piešķiršanu saistīto informāciju (informāciju, atbilstoši kurai var pārliecināties, ka darījums atbilst MK noteikumiem nr. 537 un sadarbības līgumam).

**IV Pieejamais finansējums**

1. Atbilstoši MK noteikumu nr. 537 5.punktam, ALTUM programmas kopējais pieejamais finansējums ir 11 300 000 *euro*:
   1. 8 000 000 *euro* atlases 1. un 2.kārtai;
   2. 3 500 000 *euro* atlases 3.kārtai[[4]](#footnote-4).
2. Atlase tiek izsludināta par visu 42.2.punktā minēto finansējumu, kā arī daļēju 42.1.punktā minēto finansējumu, par kuru Altum nav saistības atbilstoši 1. un 2. kārtas ietvaros noslēgtiem līgumiem ar kredītiestādēm[[5]](#footnote-5).
3. Kopējais izsniedzamais garantiju apjoms tiks noteikts pamatojoties uz pretendenta piedāvāto ierobežotās garantijas likmi (maksimālais *cap rate* 17,5 %) un finanšu pakalpojumu garantijas likmi (līdz 80 %).
4. ALTUM pieejamo riska finansējuma apjomu var palielināt, izvērtējot programmas pieprasījumu un programmas ieviešanas gaitu, kā arī pieejamo finansējumu, t.sk. no 42.1.minētajām saistībām. Šāda gadījumā ALTUM nerīko jaunu atlasi, bet finansējumu sadala atbilstoši nosacījumiem, kā finansējums sadalīts sākotnējā atlasē.
5. ALTUM finansējumu starp Pretendentiem sadala pieejamā finansējuma ietvaros atbilstoši Pretendenta pieteikumā norādītājam plānotajam aizdevumu un garantiju izsniegšanas apjomam un faktiskajam garantiju izsniegšanas apjomam.
6. Pretendenta maksimāli izsniedzamo garantiju apjomu nosaka atbilstoši Pretendentam pieejamam publiskajam finansējumam un Pretendenta piedāvātajai ierobežotās garantijas summai (publiskais finansējums/*cap rate*). Ierobežotās garantijas likmi fiksē uz visu līguma periodu.
7. ALTUM ir tiesības lemt par finansējuma pārdalīšanu starp Pretendentiem:
   1. balstoties uz saņemto Pretendentu pieteikumu skaitu un to plānotajiem un faktiskajiem kreditēšanas apjomiem, piemēram, ja piesakās mazāk kā 4 pretendenti, programmas finansējumu ALTUM ir tiesības sadalīt starp visiem pretendentiem, kas ir pieteikušies;
   2. piešķirt papildus finansējumu, ja ALTUM pieejams papildus finansējums (t.sk. 42.1. punktā minētā finansējuma) vai kāds no Pretendentiem izmanto finansējumu mazākā apjomā kā paredzēts pieteikumā.
8. ALTUM var samazināt Pretendentam piešķirto finansējuma apjomu, ja Pretendents 6. mēnešu vai ilgākā periodā kopā ir izmantojis garantijas mazāk par 70% apmērā no piešķirtā finansējuma (pieņemot, ka mēnesī izsniedzama 1/12 daļa no gada finansējuma apjoma):
   1. Finansējuma izmaiņas ALTUM var veikt reizi ceturksnī;
   2. Samazināto finansējuma ALTUM piešķir Pretendentiem, kas 6 mēnešu vai ilgākā periodā kopā izsnieguši garantijas vairāk kā 85% apmērā no piešķirtā finansējuma (pieņemot, ka mēnesī izsniedzama 1/12 daļa no gada finansējuma apjoma).
9. Vienojoties ar Pretendentiem, ALTUM ir tiesīgas veikt jebkāda veida finansējuma pārdales, lai nodrošinātu un veicinātu kredītu pieejamību, piemēram, ja kāds Pretendents izsniedzis visu paredzēto finansējumu vai Pretendents izsniedz mazāk finansējumu kā prognozēts pieteikumā, vai pieejams papildus finansējums.

**V Pieteikumu vērtēšana**

1. Pretendentu pieteikumu vērtēšanu veic atbilstoši šo noteikumu prasībām slēgtā ALTUM komisijas sēdē. Pieteikumu vērtēšanas process tiek protokolēts, norādot katra Pretendenta iesniegto pieteikumu, vērtēšanas un lēmuma pieņemšanas gaitu.
2. ALTUM pieteikumus vērtē pieteikumu iesniegšanas secībā. Lēmumu par pieteikuma apstiprināšanu ALTUM var pieņemt neatkarīgi no iesniegto pieteikumu skaita.
3. Dokumenti, kas atspoguļo atlases norisi, izņemot Pretendentu pieteikumus, ir vispārpieejama informācija.
4. Pieteikumu vērtēšanas laikā ALTUM ir tiesības intervēt Pretendenta darbiniekus, lūgt precizēt Pretendenta pieteikumā norādīto informāciju vai iesniegt papildus informāciju.
5. Lēmumu par Pretendentu pieteikumu izvērtēšanas rezultātiem un sadarbības līgumu slēgšanu ar Pretendentiem pieņem ALTUM valde.
6. Paziņojums par Pretendentu pieteikumu izvērtēšanas rezultātiem 5 (piecu) darba dienu laikā pēc lēmuma pieņemšanas tiek nosūtīts Pretendentiem, kuriem piešķirtas sadarbības līguma slēgšanas tiesības.
7. Paziņojumu par noslēgtajiem sadarbības līgumiem ALTUM publicē savā mājas lapā internetā 3 (trīs) darba dienu laikā no sadarbības līguma noslēgšanas.
8. ALTUM ir tiesības pārtraukt pieteikumu izskatīšanu, ja tiek iegūta pietiekama informācija un pārliecība, ka pastāv noruna kādu atturēt no piedalīšanās vai starp Pretendentiem pastāv vienošanās, kas var ietekmēt pieteikumu rezultātus vai gaitu.
9. Pieteikumus sarindo atbilstoši iegūtajam vērtējumam 2.pielikuma III punktā noteiktajos kritērijos:
   1. Ja vairākiem Pretendentiem ir vienāds punktu skaits, augstāku vērtējumu piešķir Pretendentam, kas ir saņēmis vairāk punktus apakškritērijā "Pretendenta piedāvātais finanšu pakalpojuma procentu likmes samazinājums komersantiem - starpība starp pretendenta finanšu pakalpojumu procentu likmi un pretendenta finanšu pakalpojuma procentu likmi ar portfeļgarantiju. (P1)".
   2. Ja vairākiem Pretendentiem ir vienāds punktu skaits un vienāds vērtējums 59.1.punktā minētajā kritērijā "Pretendenta piedāvātais finanšu pakalpojuma procentu likmes samazinājums komersantiem - starpība starp pretendenta finanšu pakalpojumu procentu likmi un pretendenta finanšu pakalpojuma procentu likmi ar portfeļgarantiju. (P1)", augstāku vērtējumu piešķir Pretendentam, kas ir saņēmis vairāk punktus kritērijā "Pretendenta plānotā no jauna izveidojamā aizdevumu portfeļa maksimālā kompensācija (%)" (E).
   3. Ja arī ņemot vērā 59.2.punktā norādīto, vairākiem Pretendentiem ir vienāds punktu skaits, augstāku vērtējumu piešķir Pretendentam, kas ir saņēmis vairāk punktus kritērijā "Pretendenta kopējais Altum garantēto finanšu pakalpojumu apjoms komersantiem 2019.-2021.gadā (EUR) (K1)";
10. Atlases ietvaros pieejamo finansējumu sadala starp kredītiestādēm, kas kvalificējušās atlasē. Ja pieteikušās mazāk kā četras kredītiestādes, Kredītiestādei ar augstāko vērtējumu piešķir ne vairāk kā 50 % no pieejamā finansējuma. Atlikušo pieejamo finansējumu sadala starp pārējām atlasītajām kredītiestādēm proporcionāli iesniegtajos pieteikumos norādītajam finansējumam.
11. Pieejamo finansējumu sadala starp Pretendentiem pēc iegūto punktu skaita, nepārsniedzot Pretendenta pieteikumā norādīto plānoto aizdevumu un garantiju izsniegšanas apjomu**.**

|  |  |  |  |  |
| --- | --- | --- | --- | --- |
| **Rezultāts** | **Riska segums EUR[[6]](#footnote-6)** | **Riska segums (% no kopējā)** | **Minimālais izsniedzamais garantiju apjoms** | **Minimālais izsniedzamais aizdevumu apjoms** |
| 1 | 1 600 000 | 32% | 9 142 857 | 11 428 571 |
| 2 | 1 400 000 | 28% | 8 000 000 | 10 000 000 |
| 3 | 1 000 000 | 20% | 5 714 286 | 7 142 857 |
| 4 | 500 000 | 10% | 2 857 143 | 3 571 429 |
| 5 | 300 000 | 6% | 1 714 286 | 2 142 857 |
| 6 | 200 000 | 4% | 1 142 857 | 1 428 571 |
| **KOPĀ** | **5 000 000[[7]](#footnote-7)** | 100% | 28 571 429 | 35 714 286 |

Pielikumā:

1. pielikums – Pieteikums komersantu portfeļgarantiju programmai;

2. pielikums – Komersantu portfeļgarantiju programmas pieteikumu vērtēšanas kritēriji.

*2. pielikums*

# Komersantu portfeļgarantiju programmas pieteikumu vērtēšanas kritēriji

Pretendentu iesniegtie pieteikumi tiek vērtēti atbilstoši atbilstības kritērijiem un kvalitātes kritērijiem. Pretendenta atbilstību atbilstības un kvalitātes kritērijiem vērtē ar "jā" (atbilst) vai "nē" (neatbilst).

Pretendenta pieteikums tiek noraidīts, ja pieteikums neatbilst[[8]](#footnote-8) vismaz vienam atbilstības vai kvalitātes kritērijam.

Pretendentu pieteikumu sarindo atbilstoši kritērijiem pretendentu pieteikumu sarindošanai.

**I Atbilstības kritēriji**

1. Pretendents ir Latvijā reģistrēta kredītiestāde, kredītiestādes meitas sabiedrība, kura reģistrēta Latvijā un ir tiesīga sniegt finanšu pakalpojumus Latvijā, citā Eiropas Savienības dalībvalstī reģistrēta kredītiestāde, tās filiāle vai ārvalsts kredītiestādes filiāle, kura ir tiesīga sniegt kreditēšanas pakalpojumus Latvijā (turpmāk – kredītiestāde).
2. Pretendentam nav pasludināts maksātnespējas process, ar tiesas spriedumu netiek īstenots tiesiskās aizsardzības process, ar tiesas lēmumu netiek īstenots ārpustiesas tiesiskās aizsardzības process, nav apturēta vai pārtraukta pretendenta saimnieciskā darbība, nav uzsākta tiesvedība par pretendenta bankrotu, nav piemērota sanācija vai izlīgums vai līdz līguma izpildes paredzamajam beigu termiņam nebūs likvidācija.
3. Pretendentam nav Valsts ieņēmumu dienesta (turpmāk – VID) administrēto nodokļu (nodevu) parādi saskaņā ar VID datu bāzē pieejamo informāciju.
4. Pretendenta pieteikums ir noformēts atbilstoši noteikumu prasībām un ir iesniegta visa pieteikumā norādītā informācija un pamatojošā dokumentācija.
5. Pretendents pieteikumu ir iesniedzis noteikumos norādītajā termiņā.

**II Kvalitātes kritēriji**

1. Pretendents ir pamatojis finansiālo priekšrocības nodošanu kredīta ņēmējiem ar kreditēšanas produktu, piemēram, ar aizdevumu % likmes vai nodrošinājuma koeficienta samazinājumu vai citā priekšrocībām produkta līmenī.
2. Pretendents ir pamatojis, ka aizdevumu portfeli veidos atbilstoši līdzšinējai kredītpolitikai.
3. Pretendents ir pamatojis plānoto izsniedzamo aizdevumu apjomu.
4. Pretendents atbilstoši kredītiestādes aizdevumu portfeļa risku novērtējumam ir pamatojis ierobežoto garantijas likmi.

**III Kritēriji pieteikumu sarindošanai**

|  |  |  |
| --- | --- | --- |
| **Kritērijs** | **Maksimālie punkti kritērijā** | **Vērtējums kritērijā** |
| 1. **Priekšrocību sniegšana komersantam** **(P)** | **45** |  |
| * pretendenta piedāvātais finanšu pakalpojuma procentu likmes samazinājums komersantiem – starpība starp pretendenta finanšu pakalpojumu procentu likmi un pretendenta finanšu pakalpojuma procentu likmi ar portfeļgarantiju.   (P1). | 30 | Ja pieteikumā nav norādīta informācija, lai izvērtētu šo kritēriju, vērtējums ir 0.  Pretendenta iegūtos punktus apakškritērijā nosaka šādi:  P1 = Px / Pmax\*X, kur:  P1 - apakškritērijā iegūtais punktu skaits;  Px – pretendenta piedāvātais likmes samazinājums;  Pmax – lielākais piedāvātais likmes samazinājums;  X-maksimālais punktu skaits apakškritērijā.  Minimālais procentu likmes samazinājums ir 0.3 procentu punkti. |
| * garantijas prēmijas maksāšanas avots – pretendents segs garantijas prēmiju no saviem resursiem vai pieprasīs to kompensēt komersantam (P2). | 15 | Ja garantijas prēmiju maksās Pretendents -15 punkti.  Ja garantijas prēmiju Pretendents pieprasīs kompensēt komersantam -0 punkti. |
| 1. **Programmas ieviešanas efektivitāte (E)** | **30** |  |
| * pretendenta plānotā aizdevumu portfeļa maksimālā kompensācija (%) =cap (max 17,5%\*) reizinājums ar garantijas likmi (max 80%\*)[[9]](#footnote-9) (E) | 30 | Pretendenta iegūtos punktus apakškritērijā nosaka šādi:  E = Emin / Ex \*X, kur:  E- apakškritērijā iegūtais punktu skaits,  Emin – mazākā piedāvātā portfeļa maksimālā kompensācija;  Ex – pretendenta piedāvātā portfeļa maksimālā kompensācija;  X-maksimālais punktu skaits apakškritērijā. |
| 1. **Vēsturiskais portfelis sadarbībā ar Altum (K)** | **10** |  |
| * pretendenta kopējais Altum garantēto finanšu pakalpojumu apjoms saimnieciskās darbības veicējiem 2019.-2021.gadā (EUR) (K1). | 5 | Pretendenta iegūtos punktus apakškritērijā nosaka šādi:  K1 = Kx / Kmax \*X, kur:  K1 - apakškritērijā iegūtais punktu skaits,  Kx – pretendenta kopējais Altum garantēto finanšu pakalpojumu apjoms 2019.-2021.gadā,  Kmax – lielākais pretendentu vēsturiskais Altum garantēto finanšu pakalpojumu portfelis,  X-maksimālais punktu skaits apakškritērijā.  Ja Pretendents iesniedz pieteikumu kā personu apvienība, kritērijā izmanto personu apvienības kopējo apjomu. |
| * pretendenta kopējais Altum garantēto finanšu pakalpojumu skaits saimnieciskās darbības veicējiem (individuālās garantijas, portfeļgarantijas, DME garantijas) 2019.-2021.gadā (K2). | 5 | Pretendenta iegūtos punktus apakškritērijā nosaka šādi:  K2 = Kx / Kmax \*X, kur:  K2 - apakškritērijā iegūtais punktu skaits,  Kx – pretendenta kopējais Altum garantēto finanšu pakalpojumu skaits;  Kmax – lielākais pretendentu vēsturiskais Altum garantēto finanšu pakalpojumu skaits;  X-maksimālais punktu skaits apakškritērijā.  Ja Pretendents iesniedz pieteikumu kā personas apvienība, kritērijā izmanto personu apvienības kopējo izsniegto garantiju skaitu. |
| **4. Pretendenta vēsturiskā darbība (P)** | **5** |  |
| * pretendenta no jauna izsniegto finanšu pakalpojumu skaits ar darījumu summu līdz 250 000 euro pēdējos divos finanšu gados Latvijā reģistrētiem komersantiem (P) | 5 | Pretendenta iegūtos punktus apakškritērijā nosaka šādi:  P = Px / Pmax \*X, kur:  P - apakškritērijā iegūtais punktu skaits,  Px – pretendenta no jauna izsniegto finanšu pakalpojumu skaits ar darījumu summu līdz 250 000 euro pēdējos trijos finanšu gados Latvijā reģistrētiem komersantiem  Pmax – lielākais pretendentu no jauna izsniegto finanšu pakalpojumu skaits ar darījumu summu līdz 250 000 euro pēdējos divos finanšu gados Latvijā reģistrētiem komersantiem;  X-maksimālais punktu skaits apakškritērijā. |

Kopējo vērtējumu (V) nosaka, summējot vērtējumu katrā apakškritērijā:

**V= P1+P2+E+K1+K2+ P.**

1. \* Ar apzīmēti nosacījumi no MK noteikumiem nr. 537.

   MKN 19.4. apakšpunkts: kredītiestāde apņemas nodot visu finansiālo labumu saimnieciskās darbības veicējam aizdevuma procentu likmes vai nodrošinājuma koeficienta samazinājuma veidā; (Ja Pretendents nenodod visas Programmas finansiālās priekšrocības, valsts atbalsts iespējams Pretendenta līmenī un Pretendenta pienākums ir izslēgt šādus darījumus no portfeļa). [↑](#footnote-ref-1)
2. ALTUM izstrādāts palīgmateriāls MVK statusa noteikšanai pieejams: - [www.altum.lv/files/mvu\_paligmaterials\_v1\_3.pdf](http://www.altum.lv/files/mvu_paligmaterials_v1_3.pdf) [↑](#footnote-ref-2)
3. MKN 19.2. apašpunkts kredītiestāde īsteno konsekventu finanšu pakalpojumu sniegšanas politiku, nodrošinot portfeļa pārvaldību un portfeļa riska diversifikāciju atbilstoši nozares standartiem un praksei, kā arī ievēro kredītpolitikas nosacījumus par saimnieciskās darbības veicēju līgumpārkāpumiem vai maksājuma kavējumiem *(default in respect to loan)* attiecībā uz citiem aizdevumiem kredītiestādē vai citās kredītiestādēs; [↑](#footnote-ref-3)
4. Ar maksimālo *cap rate* (17,5%) un garantiju 80% iespējams izsniegt garantijas 20 milj. EUR apmērā (3.5mEUR/0.175) un piešķirt aizdevumus 25 mEUR apmērā (3.5mEUR/0.175/0.8). [↑](#footnote-ref-4)
5. Orientējoši 1,5 milj. EUR, ar ko var izsniegt garantijas 8.6 milj. EUR apmērā (1.5mEUR/0.175), aizdevumus 10.7 milj. EUR apmērā (1.5mEUR/0.175/0.8). Precīzs apjoms būs zināms 2022.gada otrajā pusē, kad noslēgsies 1.kārtas un 2. kārtas projektu īstenošana. Līgumi par 1. un 2. portfeļgarantiju kārtu beidzas ne vēlāk kā 2022. gada 30. jūnijā. [↑](#footnote-ref-5)
6. Ja ALTUM pieejams papildus finansējums no 42.1.punktā minētā finansējuma vai citiem avotiem, finansējumu sadala proporcionāli šajā tabulā norādītajam apjomam. [↑](#footnote-ref-6)
7. No kopējā 5 milj. EUR riska seguma, 3.5 milj. EUR ir garantētais riska segums. Atlikušais 1.5 milj. EUR segums ir aplēse atlases izsludināšanas brīdī par riska seguma atlikumu no portfeļgarantiju 1. un 2. kārtas ieviešanas, kur precīzs apjoms būs zināms 2022.gada 3.ceturksnī, kad ALTUM tiks iesniegta informācija par izsniegtajiem apjomiem atbilstoši noslēgtajiem līgumiem. [↑](#footnote-ref-7)
8. Pieteikumu vērtēšanas laikā ALTUM ir tiesības intervēt Pretendenta darbiniekus, lūgt precizēt informāciju Pretendenta pieteikumā vai iesniegt papildus informāciju, lai pārliecinātos par Pretendenta atbilstību. Informācijas precizēšanas reižu skaits nav ierobežots. [↑](#footnote-ref-8)
9. Saskaņā ar Pretendenta sniegto informāciju. [↑](#footnote-ref-9)